|  |  |  |  |  |
| --- | --- | --- | --- | --- |
| **15.** **Διαδικτυακός εκφοβισμός – Ηλεκτρονική παρενόχληση** | | | | |
|  | | |
| Βαθμίδα/Τάξεις: | Δ΄- ΣΤ΄ Δημοτικού | |
| Λέξεις-κλειδιά: | εκφοβισμός, ηλεκτρονική παρενόχληση, cyberbullying | |
| Στόχοι: | Οι μαθητές να:   * δίνουν παραδείγματα καταστάσεων που αποτελούν διαδικτυακό εκφοβισμό. (Δραστηριότητες 2 και 3) * αναλύουν και να κρίνουν συμπεριφορές στο διαδίκτυο που αποτελούν διαδικτυακό εκφοβισμό. (Δραστηριότητες 2 και 3) * αναφέρουν τα συναισθήματα που συνδέονται με καταστάσεις διαδικτυακού εκφοβισμού. (Δραστηριότητα 2) * προτείνουν τρόπους διαχείρισης καταστάσεων διαδικτυακού εκφοβισμού. (Δραστηριότητα 3) * αντιλαμβάνονται τους ρόλους του θύτη, του θύματος και του μάρτυρα. (Δραστηριότητα 1, 2 και 3) | |
| Υπολογιζόμενη διάρκεια: | 80 λεπτά (Σημείωση: το μάθημα μπορεί να χωριστεί σε 2 σαραντάλεπτα, κάνοντας επιλογή δραστηριοτήτων για το πρώτο και δεύτερο σαραντάλεπτο και βάζοντας μια δραστηριότητα αξιολόγησης στο κάθε ένα. Επίσης, μπορείτε να αφαιρέσετε δραστηριότητες και να κάνετε μόνο ένα σαραντάλεπτο) | |
| Διδακτικά μέσα – υλικά και προετοιμασία: | * βιντεοπροβολέας (προαιρετικά) * κάρτα με εικονίδια συναισθημάτων * κάρτες με σενάρια * αφίσα με στοιχεία του Κέντρου Ασφαλούς Διαδικτύου Κύπρου – Cyberethics (τέλος βιβλιαρίου). | |
| Περισσότερες πληροφορίες: | <http://www.pi.ac.cy/InternetSafety/sec_kindinoi_ekfobismos.html>  <http://www.saferinternet.gr/index.php?objId=Category18&childobjId=Category27&parentobjId=Page2> | |
| Αξιολόγηση: | Δραστηριότητα αξιολόγησης . | |
| Πηγές: | Αρχικές ιδέες για τα σχέδια μαθήματος, από το: <http://www.commonsensemedia.org/>  *Screen Out the Mean*  <http://www.commonsensemedia.org/educators/lesson/screen-out-mean-2-3>  *Crossing the line*  [http://www.commonsensemedia.org/educators/lesson/cyberbullying-*crossing-line-6-8*](http://www.commonsensemedia.org/educators/lesson/cyberbullying-crossing-line-6-8) | |
| Συνοδευτικό υλικό: | Τίτλος αρχείου | Όνομα αρχείου | |
| (ως παράρτημα / ως αρχεία στο συνοδευτικό DVD / στην ιστοσελίδα [http://www.pi.ac.cy/InternetSafety](http://www.pi.ac.cy/InternetSafety/)/eSafeSchool.html) | Φύλλο εργασίας: Εικονίδια συναισθημάτων | 15\_emoticons.docx | |
| Φύλλο εργασίας: Κάρτες σεναρίων | 15\_kartes.docx | |
| Αφίσα με στοιχεία για το Κέντρο Ασφαλούς Διαδικτύου | Τέλος του βιβλιαρίου  afisa.docx | |
|  | | | | |
| **Δραστηριότητες** | | | | |
|  | | | | |
| **Δραστηριότητα 1: Εισαγωγή** | | | | |
| * Αρχίζουμε συζητώντας με τους μαθητές.   + Τι ξέρουν για τον εκφοβισμό;   + Ποια πράγματα αποτελούν εκφοβισμό;   (Είμαι σκόπιμα κακός ή φοβίζω κάποιον άλλο – π.χ. κοροϊδεύω κάποιον για το πώς μοιάζει, λέω ψέματα πίσω από την πλάτη του, διαδίδω φήμες, απειλώ να του κάνω κάτι κακό.)   * + Μπορούν να σκεφτούν παραδείγματα;   + Πώς κάνει ο εκφοβισμός τους άλλους να νιώθουν; * Εξηγούμε την έννοια του εκφοβισμού. * Συζητούμε για τους διάφορους συμμετέχοντες σε καταστάσεις εκφοβισμού: τον θύτη, το θύμα και τους μάρτυρες | | | | |
|  | | | | |
| **Δραστηριότητα 2: Πώς να νιώθει;** | | | | |
| (Σημείωση: Για τη δραστηριότητα, χρειάζεται να προβάλουμε ένα σύντομο βίντεο. Σε περίπτωση που δεν έχουμε βιντεοπροβολέα, ξεκινούμε με ένα από τα σενάρια της επόμενης δραστηριότητας)  Επιλέγουμε και προβάλλουμε ένα από τα πιο κάτω βίντεο (εκείνο που θεωρούμε ως καταλληλότερο για τους μαθητές μας). Ζητούμε να μας περιγράψουν σε συντομία τι συνέβη στο βίντεο. Εξηγούμε ότι αυτό αποτελεί διαδικτυακό εκφοβισμό ή αλλιώς ηλεκτρονική παρενόχληση.  Δείχνουμε μια μεγάλη κάρτα με εικονίδια συναισθημάτων (Παράρτημα) ή τα προβάλλουμε μέσω του βιντεοπροβολέα. Ποια από αυτά δείχνουν πώς νιώθει κάποιος που δέχεται εκφοβισμό; Ποια από αυτά, ενδεχομένως, να χρησιμοποιούσε το παιδί, για να στείλει σε ένα φιλικό του πρόσωπο το πώς ένιωσε; (π.χ. λυπημένο, φοβισμένο, στενοχωρημένο, πληγωμένο, θυμωμένο). Ποια από αυτά δείχνουν τι ένιωθε το παιδί που προκάλεσε την παρενόχληση; Τι συναίσθημα δείχνει το κάθε εικονίδιο;  Γράφουμε στον πίνακα τα συναισθήματα που μας αναφέρουν.  (Γλωσσικός στόχος: ανάλογα με την ηλικία, μπορούμε να κάνουμε μια σύντομη δραστηριότητα μετατροπής ουσιαστικών σε ρήματα και μετοχές π.χ. λύπη, λυπάμαι, λυπημένος).  Συζητούμε με τους μαθητές για το περιεχόμενο του βίντεο (βλ. ενδεικτικές ερωτήσεις πιο κάτω).  Βίντεο 1:  Βίντεο της Insafe για την Ασφαλή Ημέρα Διαδικτύου *(Safer Internet Day 2009: Block bullying online!):*  <http://www.youtube.com/watch?v=4oNXWi9L32I>  (Πηγή: Insafe)  Ενδεικτικές ερωτήσεις:   * Πώς νιώθει το κορίτσι: * Γιατί νιώθει έτσι; * Πώς θα νιώθαμε, αν ήμασταν στη θέση της; * Γιατί αυτό που κάνει το άλλο παιδί δεν είναι καλό; * Γιατί το κάνει αυτό;   Βίντεο 2:  *Εσύ έστειλες εκείνο το άκυρο μήνυμα; (Did YOU send that lame message?)*  <http://www.dubestemmer.no/en/content/did-you-send-lame-message>  (Πηγή: Κέντρο Ασφαλούς Διαδικτύου Νορβηγίας, [http://dubestemmer.no](http://dubestemmer.no/) )   * Πώς να νιώθει, άραγε, το αγόρι που το κοροϊδεύουν; * Πώς θα νιώθατε εσείς, αν ήσασταν στην θέση εκείνου που δέχεται την κοροϊδία; * Πώς θα νιώθατε, αν ήσασταν αυτός που κοροΐδευε το παιδί; * Νομίζετε ότι σκέφτηκε το αγόρι που έβγαλε τη φωτογραφία τις συνέπειες του να ανεβάσει τη φωτογραφία στο διαδίκτυο; * Νομίζετε ότι το μετάνιωσε; Μπορεί να αλλάξει πια αυτό που έγινε; * Ποιος ο ρόλος των υπόλοιπων που προώθησαν την φωτογραφία; | | | | |
|  | | | | |
| **Δραστηριότητα 3: Σενάρια** | | | | |
| Με ποιους τρόπους μπορεί να γίνει ο διαδικτυακός εκφοβισμός; Αφήνουμε να μας πουν ό,τι ξέρουν και έπειτα θα ενημερωθούν για άλλους τρόπους, μέσα από τα σενάρια που ακολουθούν.  Δίνουμε σενάρια (σε κάρτες ή σε φύλλο εργασίας ή στην ολομέλεια: επιλέγουμε ό,τι είναι καταλληλότερο για την τάξη μας) και σε ομάδες καλούμε τους μαθητές να συζητήσουν τα ερωτήματα της κάρτας.  Η Ραλίτσα με την άδεια των γονιών της παίζει ένα παιχνίδι σε μια ιστοσελίδα. Στο παιχνίδι φροντίζει ένα ζωάκι και διακοσμεί το σπίτι του. Ο φίλος της, ο Λεωνίδας, έχει παίξει μαζί της παλιά και ξέρει τους κωδικούς της. Μια μέρα μπήκε η Ραλίτσα στο παιχνίδι, αλλά πολλά από τα έπιπλα και τα ρούχα που είχε για το ζωάκι της έλειπαν.  Τι νομίζεις ότι συνέβη;  Πώς νομίζεις ότι νιώθει η Ραλίτσα;  Τι πρέπει να κάνει;  Εισηγήσεις για απαντήσεις της κάρτας 1: Πιθανόν να της έκλεψε τους κωδικούς της ο Λεωνίδας ή κάποιος άλλος. Η Ραλίτσα πιθανόν να είναι θυμωμένη, στενοχωρημένη και λυπημένη που έκανε τόσο κόπο και έχασε το παιχνίδι της. Η Ραλίτσα πρέπει να αναφέρει τι της συνέβη σε κάποιον ενήλικα που εμπιστεύεται. Θα πρέπει να αλλάξει τους κωδικούς της και να θυμάται ότι δεν πρέπει να δίνουμε σε κανέναν τους κωδικούς μας και πάντοτε να πατάμε αποσύνδεση, όταν βγαίνουμε από οποιαδήποτε ιστοσελίδα στην οποία έχουμε κωδικούς χρήστη.  Η Γεωργία κλαίει, γιατί κάποιος με τον οποίο μιλούσε στο διαδίκτυο σε ένα δωμάτιο συνομιλίας (chatroom) της είπε ότι είναι χαζή, ότι η μουσική που της αρέσει είναι απαίσια και ότι η φωτογραφία της είναι άσχημη.  Τι θα τη συμβουλεύατε;  Εισηγήσεις για απαντήσεις της κάρτας 2: Να βγει από τη συνομιλία, δεν είναι υποχρεωμένη να μιλά σε κάποιον που είναι κακός μαζί της, αν του απαντήσει απλώς τον ικανοποιεί. Να μπλοκάρει τον χρήστη, για να μην της ξαναμιλήσει. Να το πει στους γονείς της ή σε έναν ενήλικα που εμπιστεύεται. Να φυλάξει το μήνυμα, για να έχει αποδείξεις προκειμένου να κάνει αναφορά παρενόχλησης -σε περίπτωση που υπάρχει επιλογή στο δωμάτιο συνομιλίας- ή και να το αναφέρει στον διαχειριστή του δωματίου συνομιλίας, αν υπάρχει. Να προτιμά να μιλά με άτομα που ήδη ξέρει και είναι φίλοι της. Αν συνεχίζει να την ενοχλεί και γίνεται επίμονος, τότε να τον καταγγείλει.  Ο Χριστόδουλος πήρε ένα ηλεκτρονικό μήνυμα (email) από κάποιον συμμαθητή του που δείχνει μια φωτογραφία του συμμαθητή του, του Γιάννη, αλλαγμένη. Κάποιος επεξεργάστηκε τη φωτογραφία, τον έκανε άσχημο, και τη στέλνει σε όλους.  Τι νομίζετε ότι πρέπει να κάνει ο Χριστόδουλος;  - Να τη στείλει στους φίλους του, είναι πολύ αστεία η φωτογραφία.  - Να τη σβήσει αμέσως, γιατί δεν είναι ευγενικό και δεν θα ήθελε να κάνουν κάτι παρόμοιο στον ίδιο.  - Να το πει στον Γιάννη.  - Να πατήσει την επιλογή «ανεπιθύμητο μήνυμα».  - Να φυλάξει το μήνυμα και να το δείξει στους γονείς του ή στον δάσκαλό του, ίσως αυτοί να ξέρουν πώς να το χειριστούν καλύτερα.  - Να πει στον Γιάννη να ενημερώσει τους γονείς του και να μην ανησυχεί για το email.  - Να απαντήσει στον αποστολέα και να τον βρίσει που το έκανε αυτό.  - Να απαντήσει στον αποστολέα ότι αυτό που έκανε είναι κακό και μπορεί να στενοχωρέσει τον Γιάννη.  Ενδεικτικές ερωτήσεις για χρήση μετά την επεξεργασία των σεναρίων:   * Πώς ξέρεις ότι κάποιος σε εκφοβίζει στο διαδίκτυο (ή και στην πραγματικότητα); (Όταν κάποιος στο διαδίκτυο σε κάνει να νιώθεις άσχημα, θυμωμένος, στενοχωρημένος) * Γιατί νομίζεις ότι είναι σημαντικό να σταματάς να χρησιμοποιείς τον υπολογιστή, όταν κάποιος ξεκινήσει να σε ενοχλεί; (Αν μείνει κανείς στο διαδίκτυο εκείνη την ώρα, ο εκφοβισμός μπορεί να συνεχίσει ή να χειροτερέψει) * Αν κάποιος σε κάνει να θυμώσεις ή να στενοχωρηθείς στο διαδίκτυο (ή στην πραγματικότητα), σε ποιους ενήλικες μπορείς να το πεις και να ζητήσεις βοήθεια; (Να σκεφτούν δύο άτομα. Γονείς, εκπαιδευτικούς, μεγαλύτερα αδέρφια/ξαδέρφια.) * Πώς αποφασίζεις με ποιους μιλάς ή παίζεις στο διαδίκτυο; (Χρειάζονται τις συμβουλές κάποιου ενήλικα για να αποφασίσουν, να αποφεύγουν να μιλούν με κάποιον άγνωστο, ειδικά χωρίς να ρωτήσουν κάποιον ενήλικα -ακόμα και αν φαίνεται καλός-, αν κάποιος είναι κακός μαζί τους δεν πρέπει να του μιλάνε.) | | | | |
|  | | | | |
| **Δραστηριότητα 4: Διαχείριση του εκφοβισμού** | | | | |
| Ρωτάμε: Ποιους τρόπους μπορούμε να σκεφτούμε, για να χειριστούμε μια κατάσταση εκφοβισμού στο διαδίκτυο;  Πιο κάτω υπάρχουν παραδείγματα απαντήσεων. Ό,τι δεν αναφέρουν οι μαθητές μας, το συμπληρώνουμε εμείς.  Παραδείγματα απαντήσεων (μεταφρασμένα από την ιστοσελίδα  <http://www.commonsensemedia.org/educators/lesson/whats-cyberbullying-6-8>):  Τι κάνω σε περίπτωση που δεχτώ εκφοβισμό μέσω του διαδικτύου;   * Κλείστε τον υπολογιστή. Είναι καλύτερα να αγνοείτε τις επιθέσεις και να απομακρυνθείτε από εκείνον που σας ενοχλεί. * Μην απαντήσετε ή εκδικηθείτε. Αν είστε θυμωμένοι και απαντήσετε, τότε μπορεί να πείτε δυσάρεστα πράγματα. Όσοι σας ενοχλούν, συνήθως ζητούν αντίδραση από εσάς, έτσι μην τους αφήσετε να ξέρουν ότι πέτυχε το σχέδιό τους. * Αποκλείστε τον. Μπορείτε να τον αφαιρέσετε από τη λίστα επαφών σας ή τους φίλους σας. Μπορείτε να διαγράψετε μηνύματα από εκφοβιστές, χωρίς να τα διαβάσετε. * Φυλάξτε και τυπώστε τα μηνύματα. Αυτά αποτελούν στοιχεία, για να τα δείξετε στους γονείς σας ή στους δασκάλους σας, αν η παρενόχληση δεν σταματήσει. * Μιλήστε με κάποιον φίλο σας. Όταν κάποιος σας κάνει να αισθάνεστε άσχημα, κάποτε βοηθά να συζητήσετε την κατάσταση με κάποιον φίλο. * Πέστε το σε κάποιον ενήλικα που εμπιστεύεστε, κάποιον δηλαδή που πιστεύετε ότι θα σας ακούσει και έχει τις ικανότητες, την επιθυμία και την εξουσία να σας βοηθήσει. Το να το πείτε σε κάποιον, δεν είναι κουτσομπολιό. Είναι τρόπος να υπερασπιστείτε τον εαυτό σας. Ακόμα και αν ο εκφοβισμός συμβεί στο σπίτι, το σχολείο σας είναι πιθανόν να έχει τρόπους να σας βοηθήσει.   (Πηγή:<http://www.commonsensemedia.org/educators/lesson/whats-cyberbullying-6-8>)   * Καταγγείλτε το περιστατικό μέσα από τα εργαλεία που προσφέρει η ιστοσελίδα στην οποία συνέβη.   Ρωτάμε: Ποια είναι η καλύτερη στρατηγική, για να ακολουθήσουμε, όταν κάποιος μας παρενοχλεί εμάς ή κάποιον άλλο; (Θέλουμε να καταλήξουν ότι πρέπει να το λένε σε έναν ενήλικα που εμπιστεύονται)  Αναφέρουμε στους μαθητές ότι υπάρχουν ιστοσελίδες, από τις οποίες μπορούν να πάρουν περισσότερες πληροφορίες και τηλέφωνα, για να ζητήσουν βοήθεια ή για να καταγγείλουν παράνομη συμπεριφορά για τέτοια θέματα και θέματα που αφορούν στο διαδίκτυο. Βάζουμε το τυπωμένο φυλλάδιο με τηλέφωνα (παράρτημα) στην πινακίδα.  Εισηγηθείτε στα παιδιά, αν τους συμβεί κάτι, να μιλήσουν στους γονείς τους ή στους δασκάλους τους. Τονίστε τους ότι δεν πρέπει να φοβούνται και ότι δεν φταίνε οι ίδιοι.  Ζητούμε από τους μαθητές να καταγράψουν τους σημαντικότερους τρόπους αντιμετώπισης του εκφοβισμού, με σκοπό την ανάρτησή τους στην πινακίδα της τάξης. Επίσης, μπορούμε να ζητήσουμε να ετοιμάσουν ένα ενημερωτικό φυλλάδιο, για να δώσουν σε συμμαθητές τους άλλων τάξεων ή/και στους γονείς τους.  Ρωτάμε τους μαθητές αν έχει συμβεί στους ιδίους ή σε κάποιον που ξέρουν κάτι παρόμοιο, αν κάποιος στο διαδίκτυο τούς έκανε να αισθάνονται άσχημα. (Τους ζητάμε να μας πουν τι συνέβη και εξηγούμε ότι είναι προτιμότερο να αποφεύγουν να χρησιμοποιούν αληθινά ονόματα) | | | | |
|  | | | | |
| **Ολοκλήρωση/αξιολόγηση:** | | | | |
| Επιλογές για αξιολόγηση:   1. Ερωτήσεις για αξιολόγηση της κατανόησης του μαθήματος από τους μαθητές:    * Τι είναι διαδικτυακός εκφοβισμός; Πώς κάνει τους άλλους να νιώθουν; (κάθε είδους συμπεριφορά στο διαδίκτυο που κάνει τους άλλους να νιώθουν λυπημένοι, φοβισμένοι, θυμωμένοι ή στενοχωρημένοι)    * Τι μπορείς να κάνεις, για να βοηθήσεις να σταματήσει ο διαδικτυακός εκφοβισμός;    * Τι είναι το πιο σημαντικό πράγμα που κάνεις, όταν κάποιος ξεκινήσει να σε ενοχλεί στο διαδίκτυο; (Οι μαθητές πρέπει να καταλάβουν ότι το να μιλήσουν σε έναν έμπιστο ενήλικα είναι η πιο σημαντική ενέργεια) 2. Δίνουμε ένα από τα επιπλέον σενάρια (Δραστηριότητα επέκτασης) και ζητούμε να απαντήσουν στο τετράδιο την ερώτηση. 3. Αν είμαστε στο εργαστήριο υπολογιστών, μπορούν να απαντήσουν το τεστ και να παίξουν το παιχνίδι στην ιστοσελίδα:   <http://www.esafetykit.net/index2.html> επιλέγοντας *ελληνικά* και μετά *ηλεκτρονική παρενόχληση*.   1. Τυπώνουμε από τη σελίδα του esafetykit για τους εκπαιδευτικούς το κουίζ:   <http://www.esafetykit.net/files/gr/TeachersBully03_EL.pdf> | | | | |
|  | | | | |
| **Δραστηριότητα επέκτασης** | | | | |
| Εισάγουμε τα ακόλουθα πρόσθετα σενάρια που αφορούν παρενόχληση στον κυβερνοχώρο και ζητούμε από τους μαθητές να περιγράψουν πώς μπορεί να αισθάνονται τα παιδιά στις ιστορίες, όταν συμβαίνει αυτό, και πώς πρέπει να αντιδράσουν.  Ο Μιχάλης παίρνει μηνύματα στο διαδίκτυο, τα οποία λένε άσχημα πράγματα για αυτόν. Εκείνος που τα στέλνει δεν χρησιμοποιεί το πραγματικό του όνομα, αλλά ο Μιχάλης υποψιάζεται ότι είναι από κάποιον που τον κοροϊδεύει, επίσης, και στο σχολείο, στο μάθημα της Γυμναστικής.  Τι να νιώθει ο Μιχάλης; Τι μπορεί να κάνει;  Η Αλεξάνδρα είναι ένα νέο κορίτσι στο σχολείο που κάνει πολλούς φίλους. Μια μέρα, η Αλεξάνδρα ανακαλύπτει ότι ένα άλλο κορίτσι έστειλε ένα email που είχε εικόνα μιας αγελάδας, με το δικό όνομά της γραμμένο πάνω στην εικόνα.  Πώς να αισθάνεται η Αλεξάνδρα; Τι μπορεί να κάνει;  Οι φίλοι του Παναγιώτη παίρνουν άσχημα μηνύματα από αυτόν, από το προφίλ του σε κοινωνικό δίκτυο. Ο Παναγιώτης ορκίζεται ότι δεν έχει ιδέα τι γίνεται, γιατί δεν τα έστειλε ο ίδιος.  Τι να έχει συμβεί, άραγε; Πώς να αισθάνεται ο Παναγιώτης και πώς οι φίλοι του; Τι μπορεί να κάνει;  Ο Αντρέας συνεχώς ενοχλεί τον Γιώργο στα διαλείμματα. Μια μέρα, σε ένα φιλικό σπίτι, ο Αντρέας μπήκε στο προφίλ του στο κοινωνικό δίκτυο που χρησιμοποιεί. Ξέχασε να αποσυνδεθεί. Τώρα ο Γιώργος σκέφτεται να γράψει κάτι στο προφίλ του, για να τον εκδικηθεί. Τι θα συμβουλεύατε τον Γιώργο; | | | | |
|  | | | | |
| **Εργασία για το σπίτι** | | | | |
| Οι μαθητές διαλέγουν έναν ενήλικα που εμπιστεύονται στο σπίτι, στον οποίο μπορούν να μιλήσουν σε περίπτωση διαδικτυακού εκφοβισμού. Ζητούμε να δουλέψουν με αυτόν, για να φτιάξουν μία αφίσα για το δωμάτιό τους, με κανόνες για το πώς αντιδρούμε σε περίπτωση διαδικτυακού εκφοβισμού. | | | | |